
BETON
Beton je ekološki građevinski materijal, ekološki pri proizvodnji i pri upotrebi i u potpunosti se može reciklirati. Sve sirovine za beton su prirodne, te se mogu ponovo koristiti (kao drobljeni materijal u tamponskim slojevima puteva, zgrada, za nasipe itd.)
KONTROLA KVALITETA PROIZVODA
Tehničko tehnološka opremljenost (kompjuterizovana tehnologija proizvodnje), stručno osposobljeni kadrovi, dobro razvijen informacioni sistem i tržište, te razvijen sistem kontrole kvaliteta repromaterijala i finalnih proizvoda po JUS, DIN i EN standardima garancija su kvaliteta proizvoda kompanije. U firmu je uveden i uspješno se implementira sistem kvaliteta ISO 9000 i sistem zaštite životne sredine ISO 14000. Svi proizvodi fabrike BINIS podliježu kontroli kvaliteta certifikovanih instituta.
RAZLIKE U BOJI I TEKSTURI
Betonske ploče za popločanje proizvedene su iz prirodnih materijala i moguća su odstupanja u nijansama boje, radi boja sastavnih elemenata – agregata i cementa. Do odstupanja u nijansama boje može doći od proizvodnje do proizvodnje. Da bi se izbjegle nesavršenosti popločanih površina, prilikom polaganja ploča treba koristiti ploče sa najmanje tri različite palete. Iskustvo je pokazalo da vremenom dođe do izjednačavanja boja.
Boje u katalogu mogu da odstupaju od stvarnih boja, što je rezultat procesa štampanja i fotografisanja istih.
POJAVA „BIJELIH MRLJA“ ILI PRAŠINE PO PROIZVODIMA
Nekada se na površini proizvoda mogu pojaviti sivkaste i bjelkaste mrlje takozvane „vapnene mrlje“. U procesu očvršćavanja betona stvara se kalcijum-hidroksid koji putem kapilara u betonu izbija na površinu elemenata i u kontaktu sa ugljen-dioksidom iz vazduha nastaje kalcijum-karbonat – vapnenac. Pojava vapnenca, iscvjetavanje, ne može se izbjeći i kod normalnih vremenskih prilika mrlje se ispiraju i nestaju.
Ploče tipa Rustik mogu imati prašnjav završni sloj, što je posljedica završne obrade u procesu proizvodnje – da bi ploče dobile željeni izgled starine. Vremenom će se prašina iščistiti, ukoliko ne želite čekati, prije zasipanja fuga ploče operite vodom, pa nakon toga zaspite fuge pijeskom.
BOJE KOJE NISU U STANDARDNOJ PONUDI
Ukoliko želite boju ili završnu obradu za pojedini proizvod koji nije u standardnoj ponudi, možemo proizvesti ploče po Vašem zahtjevu ukoliko su količine koje tražite prihvatljive.

DIMENZIJE
Navedene dimenzije proizvoda su rasterske mjere. U proizvodnji, zbog tehničkih razloga, može doći do odstupanja dimenzija, koja su u skladu sa evropskim normama i važećim standardima (za ploče: po širini i dužini elementa ±2 mm, po visini elementa ±3 mm; za ivičnjake: po dužini ±1% - ne više od 10 mm, strane ±3% - ne više od 5 mm, za ostale dijelove ±5% - ne više od 10 mm) što je u skladu sa važećim standardima.
